钦定古今图书集成/明伦汇编/人事典/第041卷 > 《礼记》 > 《内则》
## 钦定古今图书集成/明伦汇编/人事典/第041卷 > 《礼记》 > 《内则》

三月之末，择日剪发为鬌，男角女羁，否则男左女右。
是日也，妻以子见于父，贵人则为衣服。由命士以下
皆漱澣。男女夙兴沐浴，衣服具，视朔食。夫入门，升自
阼阶，立于阼，西乡。妻抱子出自房，当楣立，东面。姆先
相曰：“母某敢用时日祗见孺子。”夫对曰：“钦有帅。”父执
子之右手，咳而名之，妻对曰：“记有成。”遂左还，授师子。
师辩告诸妇，诸母名，妻遂适寝。

〈注〉某妻，姓某氏也。时日，是日也。孺，稚也。钦，敬。帅，循也。言当敬教之，使循善道也。咳，小儿笑声。谓父作咳声笑容，以示慈爱而名之也。“记有成”，谓当记识夫言，教之成德也。诸妇，同族卑者之妻也。诸母，同族尊者之妻也。后告诸母，欲名成于尊也。“妻遂适寝”，复夫之燕寝也。

夫告宰名，宰辩告诸男名，书曰“某年某月某日某生
而藏之。”宰告闾史，闾史书为二，其一藏诸闾府，其一
献诸州史，州史献诸州伯，州伯命藏诸州府。夫入食
如养礼。〈辩者遍〉

〈注〉宰，属吏也。诸男，同宗，子姓也。“藏之”者，以简策书子名，而藏于家之书府也。二十五家为闾，二千五百家为州。州伯则州长也。闾史、州史，皆其属吏也。闾府、州府，皆其府藏也。“夫入食如养礼”，谓与其妻礼食，如妇始馈舅姑之礼也。疏曰：“此经所陈，谓卿大夫以下，故以名遍告同宗诸男。诸男卑者尚告，则告诸父可知。若”诸侯绝宗，则不告也。

世子生，则君沐浴朝服，夫人亦如之，皆立于阼阶，西乡。“世妇抱子升自西阶，君名之，乃降。”

〈注〉“诸侯朝服，元端素裳，夫人亦如之”者，亦朝服也。当是“展衣。”注云“褖衣者，以见子毕，即侍御于君，故服御进之褖衣也。”人君见世子于路寝，升自西阶，是自外而入也。凡生子，无问妻妾，皆在侧室。

适子庶子见于外寝，抚其首咳而名之，礼帅初无辞。

〈注〉此适子，盖世子之弟，庶子则妾子也。外寝，君燕寝也。燕寝在内，以侧室在旁处内，故谓此为外也。《疏》曰：“庶子见于侧室”，此以抚首咳名无辞之事同，故与适子连文，云“见于外寝”耳。

凡名子，不以日月，不以国，不以隐疾。大夫士之子，不
敢与世子同名。妾将生子及月辰，夫使人日一问之。
子生，三月之末，漱澣夙齐，见于内寝，礼之如始入室，
君已食，彻焉，使之特馂，遂入御。公庶子生，就侧室。三
月之末，其母沐浴朝服，见于君。摈者以其子见君所
有赐，君名之。众子，则使有司名之。

〈注〉摈者，傅姆之属也。“君所有赐”者，此妾君所偏爱，而特加恩赐者，故其子君自名之。若众妾之子，恩宠轻略者，即使有司名之也。疏曰：“前文已云适子庶子，见异于世子，今更重出者，以前适、庶连文，故此特言庶子之礼。”

“庶人无侧室者，及月辰，夫出居群室”，其问之也，与子
见父之礼无以异也。

〈注〉问之之礼，与执手咳名之事，钦帅记成之辞，皆与有爵者同，故云“无以异。”

凡父在，孙见于祖，祖亦名之，礼如子见父，无辞。

〈注〉应氏曰：“《辞》者，夫妇所以相授受也。祖尊，故有其礼而无其辞。”〈大全〉方氏曰：“以祖名之而不以父者，事统于尊故也。”